Carina Christensen (KF), 2009-11-24:
Tak for det.
Det her beslutningsforslag, som også er fra Enhedslisten, går ud på at genindføre en liste over vigtige begivenheder, som skal tilbydes til udsendelse på landsdækkende gratis tv.
De EU-regler, der henvises til, findes i direktivet om tv uden grænser, og de er videreført i det reviderede direktiv om audiovisuelle medietjenester.
I Danmark indførte man en sådan liste i 1998.
Ifølge den bekendtgørelse, der fastlagde reglerne, skulle DR og TV 2 have tilbud om at købe rettigheder til de begivenheder, der stod på listen, og listen omfattede dengang kun vigtige sportsbegivenheder.
Man skal være opmærksom på, at den daværende ordning ikke gav nogen som helst garanti for, at begivenhederne, der stod på listen, faktisk blev vist på DR eller TV 2.
For hvis de to tv-stationer ikke ønskede at købe rettighederne, havde ministeren af hensyn til tv-virksomhedernes selvstændighed ikke mulighed for at tvinge dem til at gøre det.
Sådan var det dengang i Danmark, og sådan er det i øvrigt mit indtryk at reglerne i dag også fungerer ude i Europa.
Europa-Kommissionens sagsbehandler på sagen har i hvert fald ikke kendskab til lande, der direkte pålægger tv-stationer at købe visningsrettighederne til de omfattede sportsbegivenheder, og konkrete forespørgsler hos de østrigske og finske myndigheder har bekræftet det forhold.
De danske erfaringer fra perioden med en liste var i øvrigt præget af, at listen i praksis viste sig ganske vanskelig at administrere, ligesom den i flere tilfælde ikke virkede efter hensigten.
Kort sagt er en liste, som der foreslås her, uden en pligt for DR/TV 2 til at købe disse kampe ikke en garanti for visning af kampene.
Hvis reglerne skulle have en effekt, måtte man derfor være nødt til også at tvinge DR og TV 2 til rent faktisk at udnytte retten til at købe kampene.
I den situation bliver det vanskeligt at undgå, at en sådan købepligt ikke i sig selv bidrager til at presse priserne på kampene op, og en sådan købepligt vil derfor næppe kunne ske uden enten licensstigninger eller mærkbare nedskæringer i andre programudbud.
For det første var reglerne som nævnt ganske svære at få til at fungere, for det andet stemte de dårligt overens med den fair konkurrence på markedet, og for det tredje skete det også af hensyn til idrætsorganisationernes mulighed for at tage markedspris for deres rettigheder.
På baggrund af forsommerens debat om Sverigeslandskampen aftalte jeg med Dansk Folkeparti, at vi ville foretage en nøje gennemgang og analyse af reglerne, og i den forbindelse ville vi ikke kun se på sportsbegivenheder, men helt generelt se på, om vi mere bredt havde et behov for regler vedrørende vigtige begivenheder af national interesse.
I samme forbindelse besluttede jeg at invitere de berørte tv-stationer og idrætsorganisationerne til et møde, hvor vi kunne høre om deres erfaringer på området, både fra dengang, vi havde reglerne, og fra den her lange periode, hvor de så har været afskaffet.
Hvad har fungeret godt?
Hvad har fungeret skidt?
Hvad var deres holdning til en eventuel genindførelse af en dansk liste over vigtige begivenheder?
Mødet viste, at der – med DR som eneste undtagelse – blandt alle aktører var fuldstændig enighed om, at det frie marked fungerer godt på det her område, at reglerne ikke fungerede efter hensigten, da vi havde dem for omkring 10 år siden, og at det derfor ikke er ønskeligt at genindføre listen.
Jeg kan i øvrigt oplyse, at jeg på baggrund af et grundigt notat om EU-reglerne, både om deres muligheder og begrænsninger, samt erfaringerne fra drøftelserne med interessenterne i den nærmeste fremtid vil drøfte spørgsmålet i medieaftalekredsen, og jeg ser frem til den drøftelse, som jeg altså ganske snart skal have med partierne bag medieforliget.
På den baggrund kan regeringen ikke tilslutte sig beslutningsforslaget.
Jeg kan da sagtens forstå, at der er rigtig mange mennesker, der gerne vil se de her store nationale sportsbegivenheder – sagtens, det vil jeg da også gerne selv – men skal jeg svare på, om det kan lade sig gøre, om det er det, vi kan sikre ved at gennemføre sådan en liste her, så er svaret nej.
Det kan vi jo se fra dengang, vi havde listen her i Danmark.
Selv om man havde en liste, som sikrede, at DR og TV 2 blev tilbudt at købe de her kampe, kunne man jo ikke sikre sig, at kampene blev vist alligevel, for det afhang i sidste ende af, om DR og TV 2 vurderede, at de havde økonomi og ønske om at købe de her kampe.
Så derfor er det jo at stikke danskerne blår i øjnene at bilde dem ind, at nu genindfører vi sådan en liste her, og så er der en garanti for, at de her kampe vil blive vist.
Nej, sådan en garanti er der ikke, medmindre Socialdemokraterne altså vil gå ind og pålægge tv-stationerne, at de skal købe de her kampe, og så kan vi jo alle sammen se, hvor priserne havner henne.